Na temelju tačke IV Odluke o usvajanju Programa utroška sredstava s kriterijima raspodjele sredstava Tekućih transfera utvrđenih Budžetom Federacije Bosne i Hercegovine za 2017. godinu Federalnom ministarstvu razvoja, poduzetništva i obrta ("Službene novine Federacije BiH", broj:16/17) i člana 5. Pravilnika o postupcima u provođenju programa razvoja male privrede ("Službene novine Federacije BiH", br:50/13, 55/13 i 86/13), Federalno ministarstvo razvoja, poduzetništva i obrta raspisuje

**JAVNI KONKURS**

**ZA ODABIR KORISNIKA** **GRANT SREDSTAVA TEKUĆIH TRANSFERA**

**ZA 2017. GODINU po**

**Projektu - Stipendiranje učenika koji se obrazuju za deficitarna zanimanja**

**I PREDMET KONKURSA**

Predmet Javnog konkursa je prikupljanje prijava za odabir korisnika sredstava Tekućih transfera-grant **po Projektu - Stipendiranje učenika koji se obrazuju za deficitarna zanimanja,** utvrđenih u razdjelu 50. Proračuna Federacije Bosne i Hercegovine za 2017. godinu Federalnom ministarstvu razvoja, poduzetništva i obrta ("Službene novine Federacije BiH", broj 104/16).

**II CILJEVI PROJEKTA, KRITERIJI I KORISNICI SREDSTAVA**

**Ciljevi projekta:**

Stimuliranje učenika da se obrazuju za obavljanje djelatnosti deficitarnih zanimanja.

**Kriteriji za izbor korisnika sredstava:**

Uspjeh u prethodnoj godini školovanja; imovinsko stanje učenika; dosadašnji poticaji od strane Ministarstva.

**Korisnici sredstava:**

Učenici koji će se u školskoj 2017./2018. godini školovati u srednjim stručnim školama za deficitarna zanimanja.

Popis deficitarnih zanimanja utvrđuje odlukom svaka jedinica lokalne uprave posebno i odluka mora biti objavljena u službenom glasilu jedinice lokalne uprave.

**III PRAVO SUDJELOVANJA**

Pravo sudjelovanja u ovom konkursu imaju učenici koji se obrazuju za deficitarna zanimanja.

**NAPOMENA:**

Učenici koji do završetka ovog konkursa nisu izvršili svoje ranije preuzete obveze po osnovu korištenja poticajnih sredstava ovog ministarstva, nemaju pravo sudjelovanja u ovom konkursu, odnosno njihove prijave se neće uzeti u razmatranje.

**IV SADRŽAJ PRIJAVE ZA SUDJELOVANJE U JAVNOM NATJEČAJU**

Prijava mora biti potpuna i uz nju mora biti dostavljena sva dokumentacija tražena javnim konkursom.

Prijava sadrži:

1. **Pravilno popunjen Zahtjev za uključivanje u projekt - elektronski popunjen**
2. **Prilozi**

**Zahtjev za uključivanje u projekt pripremilo je ovo ministarstvo i može se preuzeti na web stranici ministarstva www.fmrpo.gov.ba.**

Prilozi podrazumjevaju listu tražene dokumentacije koja se nalazi na Zahtjevu za uključivanje u projekt. Svi prilozi trebaju biti izdani od strane nadležnih organa. Priložena dokumenta ne smiju biti starija od 3 (tri) mjeseca od dana objavljivanja ovog konkursa u "Službenim novinama Federacije BiH". Sve priložene kopije dokumenata trebaju biti ovjerene od strane nadležnih organa ovjerom ne starijom od 3 (tri) mjeseca od dana objavljivanja Javnog konkursa u "Službenim novinama Federacije BiH".

**V KRITERIJI ZA OCJENU PRIJAVE I IZBOR KORISNIKA**

Kriteriji za ocjenu prijave utvrđeni su u poglavlju II pod nazivom „**Kriteriji za izbor projekta“**.

Izbor korisnika grant sredstava vrši Komisija za odabir korisnika sredstava. Komisiju za odabir korisnika sredstava imenuje federalni ministar razvoja, poduzetništva i obrta.

Zadatak Komisije je da u skladu sa odredbama Pravilnika o postupcima u provođenju Programa razvoja male privrede ("Službene novine Federacije BiH", broj 50/13, 55/13 i 86/13), i na temelju propisanih kriterija iz Odluke o usvajanju Programa utroška sredstava s kriterijima raspodjele sredstava tekućih transfera i ovog Javnog konkursa, izvrši rangiranje pristiglih prijava. Ukoliko zahtijevana poticajna sredstva budu veća u odnosu na planirana, Ministarstvo će raspodjelu istih izvršiti u skladu s utvrđenom rang listom do utroška planiranih sredstava.

Nakon obrade prispjelih prijava Ministarstvo će objaviti rezultate konkursa u "Službenim novinama Federacije BiH" i na web stranici Ministarstva i podnosioci prijava se neće pojedinačno obavještavati.

**VI NAČIN PREUZIMANJA POTREBNE DOKUMENTACIJE**

Potrebna dokumentacija se može preuzeti elektronskim putem na web stranici Ministarstva [**www.fmrpo.gov.ba**](http://www.fmrpo.gov.ba) .

**VII NAČIN PODNOŠENJA PRIJAVE**

Prijave sa odgovarajućom dokumentacijom iz poglavlja IV, šalju se preporučeno poštom u zapečaćenim kovertama na adresu:

**Federalno ministarstvo razvoja, poduzetništva i obrta**

**dr. Ante Starčevića bb** **(Hotel „Ero“) 88000 Mostar,**

sa naznakom:

**Ne otvarati–po Javnom konkursu za Projekt stipendiranje učenika koji se obrazuju za deficitarna zanimanja**

**Na poleđini koverte obvezno navesti:**

* **ime podnositelja prijave;**
* **adresu i kontakt telefon:**

**Rok za dostavu prijava je 30 dana od dana objavljivanja Javnog konkursa u „Službenim novinama Federacije BiH“, odnosno do 22.09. 2017. godine.**

Neblagovremene, nepotpune i prijave koje nemaju sve sadržajne elemente (neuredne) bit će odbačene i neće biti predmet daljeg razmatranja.

U postupku ovog javnog konkursa Ministarstvo ne snosi nikakve troškove sudionicima u konkursu te zadržava pravo da u slučaju opravdanosti poništi ovaj javni konkurs. Prispjela dokumentacija se neće vraćati.

**VIII OSTALE ODREDBE**

 Sa podnositeljima prihvaćenih prijava Ministarstvo zaključuje ugovore, kojima će se definisati međusobna prava i obaveze ugovornih strana.

Podnositelji prijava čije se prijave odbace, mogu uložiti prigovor Ministarstvu u roku od osam dana od dana objave rezultata Javnog konkursa u "Službenim novinama Federacije BiH", radi provjere činjenica i objektivnosti ocjene ponude.

Sve dodatne informacije vezane za ovaj javni konkurs mogu se dobiti na brojeve telefona: svakim radnim danom 036/449-126, 036/449-139 i 036/449-602 u vremenu od 10-14 sati kao i na web stranici ministarstva [**www.fmrpo.gov.ba**](http://www.fmrpo.gov.ba)**.**